नरेन्द्रमणिको निर्णायक गोल
नरेन्द्रमणि लिम्बुको निर्णायक गोलमा बिर्तामोडले प्रदेश १ स्तरीय भेट्रान कप फुटबल प्रतियोगिताको उपाधि जितेको छ  ।  शनिबार सहिद रंगशलामा सम्पन्न फाइनलमा बिर्तामोडले डिफेन्डिङ च्याम्पियन धरानलाई १–० ले पराजित गर्दै १ लाख ५१ हजार रुपैयाँ हात पारेको हो  ।
मोरङ — नरेन्द्रमणि लिम्बुको निर्णायक गोलमा बिर्तामोडले प्रदेश १ स्तरीय भेट्रान कप फुटबल प्रतियोगिताको उपाधि जितेको छ  । शनिबार सहिद रंगशलामा सम्पन्न फाइनलमा बिर्तामोडले डिफेन्डिङ च्याम्पियन धरानलाई १–० ले पराजित गर्दै १ लाख ५१ हजार रुपैयाँ हात पारेको हो  ।खेलको निर्णायक गोल ५९ औ मिनेटमा नरेन्द्रमणिले गरे । उनले सन्तोष राईको पासलाई गोलमा परिणत गरेका थिए । नरेन्द्रको प्रहार धरानका गोलकिपर दिपेन लिम्बुले नियन्त्रणमा लिने प्रयास गर्दा बल खुट्टामा ठोक्किएर पोस्टभित्र छिरेको थियो । गत वर्ष धरानले बिर्तामोडलाई २–१ ले हराएर उपाधि जितेको थियो । उपविजेता धरानले ७५ हजार रुपैयाँमा चित्त बुझायो । खेलको १७ औं मिनेटमा बिर्तामोड अग्रता लिनबाट चुक्यो । तोयाराम भुजेलको प्रहारमा धरानका गोलरक्षक दिपेन लिम्बु बाधक बन्दा बिर्तामोडले सुरुआती अग्रता लिन सकेन । ३१ औं मिनेटमा रिेन्द्रमणि लिम्बुको प्रहारले पनि विपक्षी बार भत्काउन सकेन । ३८ औं मिनेटमा सुवास आङ्थुपाको प्रहार पोस्ट माथिबाट बाहिरियो । ५७ औं मिनेटमा सुवासकै प्रहार आउट भयो । उत्कृष्ट गोलरक्षकको उपाधि बिर्तामोडका टंक धिमालले प्राप्त गरे । प्रतियोगिताभरमा चार गोल गरेर काँकडभिट्टा भेट्रान क्लबका लाक्पा लामा सर्वाधिक गोलकर्ता बने । म्यान अफ द सिरिज बिर्तामोडका नरेन्द्रमणि लिम्बु घोषित भए ।सीएमजी स्वास्थ्य क्लब विराटनगरद्वारा आयोजित प्रतियोगिताका विजेतालाई विराटनगर महानगरका मेयर भीम पराजुली, आयोजक क्लबका अध्यक्ष किशोर धमला, जिल्ला फुटबल मोरङका अध्यक्ष दीपेन्द्र घिमाल लगायतले पुरस्कृत गरेका थिए ।